વોશહાઉસમાં શિન્ડલરની બધી જ સ્ત્રીઓના વાળ ઊતારી લેવામાં આવ્યા. લેટવિયન છોકરીઓએ બધી જ સ્ત્રીઓના માથામાં જૂની દવા બરાબર નાખીને શરીર પરના બધા જ વાળ ઊતારી લીધા. સ્નાન કરી લીધા પછી નગ્ન અવસ્થામાં જ તેમને ચાલીને ક્વાર્ટર-માસ્ટરના ઝુંપડા પાસે લઈ જવામાં આવી, જ્યાં તેમને અન્ય મૃતક સ્ત્રીઓનાં કપડાં આપવામાં આવ્યાં. કપાયેલા વાળ અને નાન-મોટાં માપનાં કપડાંમાં પહેરેલી સ્ત્રીઓ એકબીજા સામે જોઈને સાવ નાનકડી બાળકીઓની માફક આનંદમાં આવીને ખડખડાટ હસી રહી હતી. ૭૦ પાઉન્ડ વજન ધરાવતી દુબળી-પાતળી મિલા ફેફરબર્ગને કોઈ જાડી સ્ત્રીનાં કપડાંમાં જોઈને બધી જ સ્ત્રીઓ હસી પડી હતી. અર્ધમૃત અવસ્થામાં આવાં ગાભા જેવાં કપડાં પહેરેલી સ્ત્રીઓ શાળામાં ભણતી કિશોરીઓની માફક ઠેકડા મારી-મારીને પોતાના દેખાવનું પ્રદર્શન કરીને ચેનચાળા કરતી હસી રહી હતી.